section_heading: Doživljaj igre
paragraph_text: U igri sudjeluju najmanje četiri osobe, a najviše njih deset. Nasumičnim izborom na početku partije jedan, dva ili tri igrača mogu biti uljezi (ovisno o postavki), dok su ostali članovi posade. Radnja se odvija na jednoj od tri karte: svemirskom brodu (The Skeld), sjedištu kompanije Mira (Mira HQ) i planetarnoj bazi (Polus). Članovi posade dobivaju zadatke, poput popravljanja žica i punjenja benzina, koje obavljaju u obliku mini igara. Uljezi dobivaju popis lažnih zadataka koji im pomaže da se bolje uklope među članove posade; također mogu sabotirati pojedine sustave na karti, kretati se ventilacijskim otvorima, vidjeti tko su drugi uljezi, zaključavati vrata (ne odnosi se na kartu Mira HQ jer nema vrata) i ubijati članove posade. Ako igrač umre, postaje duh; duhovi se mogu kretati kroz zidove, završiti preostale zadatke, ali im je onemogućen razgovor sa živim članovima posade i nevidljivi su drugim igračima koji su živi (s tim da se duhovi mogu međusobno vidjeti).